এন ই নিউজ ব্যুৰো, নগাওঁ, ১৭ নৱেম্বৰ : শান্তিৰামৰ জীৱনলৈ হঠাৎ এদিন নামি আহিল অশান্তি। দুখীয়াৰ দুখ কুলাই পাচিয়ে নধৰে। এটি দৰিদ্ৰ পৰিয়ালত জন্ম গ্ৰহণ কৰাটোৱে হয়তো ভুল হ'ল দিন হাজিৰা কৰি নিজৰ পৰিয়ালক পোহপাল দিয়া শান্তিৰাম কলিতাৰ(৩৫)। সৌ সিদিনালৈকে সকলো ঠিকেই চলি আছিল। কিন্তু হঠাতে শান্তিৰামৰ জীৱনলৈ নামি আহিল এজাক ধুমুহা। কলীয়া ডাৱৰে ছানি ধৰিলে শান্তিৰাম আৰু তেওঁৰ মাকক। বৰ্তমান ৮০ বছৰীয়া ৰুগীয়া মাতৃয়ে পুত্ৰৰ চকুলৈ চায়েই মৃত্যুৰ ক্ষণ গণিবলগীয়া হৈছে। বৰ্তমান বিছনাখনকে সংগী হিচাপে লোৱা শান্তিৰামক প্ৰয়োজন আপোনাৰ অলপ সহায়ৰ।
শান্তিৰামৰ ভৰিত হোৱা এটা টিউমাৰেই যেন শান্তিৰামৰ জীৱনলৈ অশান্তি নমাই আনিলে। এখন দোকানত কৰ্মচাৰী হিচাপে কাম কৰি মাতৃক পোহপাল দিছিল শান্তিৰামে। বিধিয়ে দিলেও বিধাতাই নিদিয়ে। প্ৰথম অৱস্থাত শান্তিৰামৰ ভৰিখন হঠাৎ ফুলি উঠিছিল। কলংপাৰৰে স্থানীয় কেইজনমান যুৱক তথা স্থানীয় ৰাইজৰ প্ৰচেষ্টাত নগাওঁ ভোগেশ্বৰী ফুকননী অসামৰিক চিকিৎসালয়ত ভৰ্তি কৰোৱা হৈছিল পুৰণিগুদাম হালুৱাগাঁৱৰ নিবাসী এই দৰিদ্ৰ যুৱকজনক। কিন্তু টিউমাৰ ধৰা পৰাত চিকিৎসকে তেওঁক গুৱাহাটীলৈ প্ৰেৰণ কৰিলে।
ইতিমধ্যে গাঁৱৰে ৰাইজ আৰু যুৱক কেইজনমানে দৰিদ্ৰ যুৱকজনলৈ কিছু পৰিমাণৰ আৰ্থিক সাহায্য আগবঢ়াইছে যদিও সেয়া পৰ্যাপ্ত নহয়। অসমৰ বাহিৰত উন্নত চিকিৎসাৰ বাবে নিবলৈ শান্তিৰামক বহু লক্ষাধিক টকাৰ প্ৰয়োজন। শান্তিৰামৰ মাতৃয়ে স্বাস্থ্যমন্ত্ৰী ড০ হিমন্ত বিশ্ব শৰ্মা, ৰাজ্য চৰকাৰ আৰু অসমবাসী ৰাইজৰ সহায়-সহযোগিতা বিচাৰিছে। যদি কোনো ইচ্ছুক হৃদয়ৱান লোকে তেওঁক সহায় কৰিব বিচাৰে তেন্তে ৯৪৩৫২৬০৩০১ নম্বৰত যোগাযোগ কৰিব পাৰে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
